Document ID: 31990D0342

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Ιουνίου 1990
σχετικά με τη θέσπιση των κριτηρίων επιλογής που πρέπει να λαμβάνονται υπόψη για τις επενδύσεις που αφορούν τη βελτίωση των συνθηκών μεταποίησης και εμπορίας των αγροτικών προϊόντων και προϊόντων δασοκομίας
(90/342/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 866/90 του Συμβουλίου της 29ης Μαΐου 1990 για τη βελτίωση των όρων μεταποίησης και εμπορίας των γεωργικών προϊόντων (1), και ιδίως το άρθρο 8 παράγραφος 3,
Εκτιμώντας:
ότι, δυνάμει του άρθρου 8 του κανονισμού (ΕΟΚ) αριθ. 866/90 (γεωργικά προϊόντα), τα κριτήρια επιλογής, που θεσπίζονται σύμφωνα με τις κατευθυντήριες γραμμές των κοινοτικών πολιτικών, χρησιμεύουν στο να κατευθύνουν τις διαπραγματεύσεις των κοινοτικών τομεακών πλαισίων στήριξης, με σκοπό να διασφαλίσουν τη συνάφειά τους με την πολιτική των γεωργικών αγορών και να καθορίσουν τις κατηγορίες των επενδύσεων που θεωρούνται ότι έχουν προτεραιότητα για μια ενίσχυση από το Ταμείο ή που πρέπει να εξαιρεθούν από μια κοινοτική ενίσχυση·
ότι, δυνάμει του άρθρου 1 του κανονισμού (ΕΟΚ) αριθ. 867/90 του Συμβουλίου της 29ης Μαΐου 1990 (2), που αφορά τη βελτίωση των συνθηκών μεταποίησης και εμπορίας των προϊόντων δασοκομίας, η κοινή δράση που καθιερώνεται από τον κανονισμό (ΕΟΚ) αριθ. 866/90 (κανονισμός γεωργίας), επεκτείνεται στον τομέα της ανάπτυξης ή του ορθολογισμού της εμπορίας και της μεταποίησης των προϊόντων δασοκομίας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κοινοτικά κριτήρια επιλογής των επενδύσεων που πρέπει να λαμβάνουν κοινοτική χρηματοδότηση, δυνάμει των κανονισμών (ΕΟΚ) αριθ. 866/90 και (ΕΟΚ) αριθ. 867/90, περιλαμβάνονται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Ιουνίου 1990.

Labels: 2
3
6